钦定古今图书集成/明伦汇编/氏族典/第529卷 > 郭崇韬
## 钦定古今图书集成/明伦汇编/氏族典/第529卷 > 郭崇韬

按《五代史郭崇韬传》：“崇韬，代州雁门人也。为河东教
练使，为人明敏，能应对，以干材见称。庄宗为晋王，孟
知祥为中门使，崇韬为副使，中门之职，参管机要。知
祥求外任，乃荐崇韬为中门使，甚见亲信。庄宗即位，
拜崇韬兵部尚书、枢密使。梁王彦章击破德胜唐军，
东保杨刘，是时唐已得郓军矣。康延孝自梁奔唐，先”
见崇韬，崇韬延之卧内，尽得梁虚实。是时，闻梁方召
诸镇兵，欲大举，唐诸将皆忧惑。庄宗患之，召崇韬问
计。崇韬曰：“愿陛下分兵守魏，固杨刘，而自郓长驱，𢭏
其巢穴，不出半月，天下定矣。”庄宗大喜，即日下令军
中，归其家属于魏，夜渡杨刘，从郓州入袭汴州，八日
而灭梁。庄宗推功赐崇韬铁券，拜侍中、成德军节度
使，依前枢密使。崇韬以谋议居佐命第一之功，位兼
将相，遂以天下为已任，遇事无所回避，而宦官伶人
用事，特不便也。崇韬乃上书请立刘氏为皇后。崇韬
素廉，自从入洛，始受四方赂遗。明年，天子有事南郊，
乃悉献其所藏，以佐赏给。庄宗已郊，遂立刘氏为皇
后。河南县令罗贯，为人彊直，颇为崇韬所知。贯正身
奉法，不受权豪请托，宦官伶人有所求请，书积几案，
一不以报，皆以示崇韬，崇韬数以为言，宦官伶人由
此切齿，贯卒见杀。明年征蜀，乃以魏王继岌为西南
面行营都统，崇韬为招讨使，军政皆决崇韬。唐军入
蜀，所过迎降。崇韬素嫉宦官，尝谓继岌曰：“王有破蜀
功，师旋必为太子。俟主上千秋万岁后，当尽去宦官。”
继岌、监军李从袭等闻此言，皆切齿。宦官向延嗣诬
其有异志，将危魏王。庄宗怒，遣宦官马彦珪至蜀视
崇韬去就。彦珪以告刘皇后，刘皇后教彦珪矫诏魏
王杀之。崇韬有子五人，其二从死于蜀，馀皆见杀。崇
韬尽忠国家，有大略，其已破蜀，因遣使者以《唐威德》
风谕南诏诸蛮，欲因以绥来之，可为有志矣。